|  |  |  |  |  |  |  |
| --- | --- | --- | --- | --- | --- | --- |
| **MAPE** | | | | | | |
| **1) INFORMAZIONS GJENERÂLS** | | | | | | |
| TITUL DAL PERCORS | La vuere dopo la vuere | | | | | |
| CONTEST DI LAVÔR | scuele | | | Primarie di Faedis | | |
| classe e numar di arlêfs | | | Classe Cuinte  15 alunni | | |
| docentis | | | *nons* | | *dissipline/is* |
| Angela Ronchi | | Furlan, art, tecnologjie |
|  | | Educazion ae citadinance e ae pâs |
| Immacolata Manzi | | Storie |
| esperts | | | Pietro Poiana, espert di storie locâl | | |
| Competencis linguistichis preesistentis | | | ***Situazion linguistiche de classe-grup***  La classe e à davuelt une pluralitât di percors in lenghe furlane scomençant de scuele de infanzie. Cierts arlêfs si son inserîts te classe dilunc dai agns e la lôr esposizion ae lenghe furlane e je durade dal moment dal inseriment ae fin dal percors di classe cuinte.  La gran part dai arlêfs e je in stât di scoltâ e comprendi i messaçs in lenghe furlane.  Cualchidun dut câs al scolte e al capìs dome messaçs sempliçs. La capacitât di comunicâ in diviers contescj e je plui svilupade in chei arlêfs che za in famee a doprin la lenghe e tai arlêfs bilengâi plui disponibii a sperimentâ gnûfs paradigmis linguistics ancje in forme ludiche. In famee i nonos a son un riferiment pal svilup des competencis in lenghe minoritarie. | | |
| MOTIVAZIONS | Dal an scolastic 2014/15 la Scuele Primarie di Faedis e partecipe ae rêt des Scuelis di Pâs e lis classis a son inseridis in diviers percors di Educazion ae Pâs e ai Dirits Umans proponûts dal CNELP Comitât Nazionâl Ents Locâi pe Pâs.  <http://www.lamiascuolaperlapace.it/>  Il percors “La vuere dopo la vuere” al cjate la sô motivazion te volontât di puartâ i fruts e i fantacins a rifleti su lis conseguencis de vuere e sui efiets lassâts de prime o de seconde vuere mondiâl daspò che chestis a son finidis. La riflession e à volût cjapâ dentri fruts e gjenitôrs intune ricercje corâl di testemoneancis intes fameis, sul teritori, tai documents e te iconografie.  Il percors al è stât mediât de insegnante in mût di fâ riferiment ae realtât locâl, traviers une cognossince de storie nazionâl di une bande e des testemoneancis di cualchidune des fameis dai stes arlêfs di chê altre. Segns e testemoneancis a son stâts cjatâts ancje in diviers lûcs dal paîs.  Lis docentis che a àn aderît al percors a àn partecipât a un seminari di formazion che al à, tra lis altris robis, permetût la vision di un curtmetraç inedit dai agns ‘20, realizât sui lûcs dal Friûl Vignesie Julie senari de prime vuere mondiâl. Lis lôr maseriis a son i fondâl di une conte di doi fradis, che a scuvierzin lis distruzions causadis de vuere come se a fossin daûr a vivi intun insium. La utilizazion di bande de regjiste dai senaris reâi cu lis cjasis sdrumadis e la vision dai rudinaçs dulà che a cjaminini doi fruts al permet al spetatôr di vuê di meti in colegament i events di cent agns indaûr cu la crude realtât che e je vivude di tancj fruts e adolessents par cause des atrocitâts dai conflits dal dì di vuê. | | | | | |
| TIMPS | durade | | | | Un an di scuele.  N.B. Une part dal percors e je lade indevant intal timp dal lockdown cuntune metodologjie divierse che e à cjapât dentri la didatiche a distance. | |
| scansion/frequence | | | | Une o plui voltis ae setemane, daûr dal calendari scolastic e des jessudis programadis. | |
| SPAZIS | Classe, paîs, cjasis dai arlêfs. | | | | | |
| DISSIPLINIS | Storie, gjeografie, educazion ae citadinance, educazion ae pâs, tecnologjie, art. | | | | | |
| LENGHIS | Lenghe furlane e lenghe taliane. | | | | | |
| MATERIÂI/ IMPRESCJ DOPRÂTS | Fotografiis di repertori su la grande vuere, fotografiis e reperts ufierts in vision da lis fameis, libris di test, libris di leterature pe infanzie, memoriis, intervistis, diaris, riflessionis e dissens dai arlêfs, filmâts, pc e LIM. | | | | | |
| **2) SCHEDE DIDATICHE GJENERÂL** | | | | | | |
| OBIETÎFS LINGUISTICS COMUNICATÎFS E DISSIPLINÂRS | | | Obietîfs linguistics  Lenghe taliane:   * inricjî il propri lessic traviers leturis sui temis dal Dirit nazionâl e internazionâl; * acuisî lis fondis pal svilup de capacitât di argomentâ su problemis che a rivuardin la citadinance e lis dimensions de educazion civiche.   Lenghe furlane:   * comprendi messaçs di contignût storic e gjeografic in lenghe furlane; * ricognossi peraulis e frasis curtis che a rivuardin l’argoment tratât (CLIL); * esprimi cu lis peraulis sintiments, emozions e riflessions sul teme de vuere e de pâs.   Obietîfs dissiplinars  Tecnologjie, gjeografie, storie:   * esplorâ i manufats storics dal paîs, cognossi lis funzions, individuâ la epoche di costruzion; * rapresentâ suntune cjarte topografiche dal Comun i lûcs che a àn individuât dilunc de visite; * confrontâ fonts e testemoneancis par comprendi la evoluzion dai elements che a definissin il paisaç urban e agrari; * comunicâ lis informazions acuisidis, tant che lis memoriis metudis adun, cun diviers struments (esposizion orâl, dissens, leture di tescj selezionâts, presentazions di powerpoint).   Educazion ae citadinance e ae pâs:   * Te ativitât in cubie/grup condividi lis informazions in maniere vicendevule, rifleti, proponi lis propriis ideis; * assumi responsabilitât rivuart al compit assegnât; * cjapâ decisions; * ricognossi che la vuere e puarte dams materiâi e no materiâi; * comprendi che lis conseguencis dai conflits a son ireversibii pe vite des personis e pal ambient. | | | |
| METODOLOGJIIS / STRATEGJIIS DOPRADIS | | | La sielte metodologjiche e je stade chê di operâ su la fonde di un curicul agjît e personalizât, in riferiment ai obietîfs stabilâts dal curicul di Istitût e dal Plan de Ufierte Formative.  Par favorî la partecipazion ative dai arlêfs e la condivision des riflessions e je stade doprade une metodologjie ative clamade TASC (Teach Active in Social Contest). Il principi di fonde al è chel dal superament de lezion frontâl, traviers moments di riflession individuâl, lavôr in cubie e in piçul grup; la comunicazion e ven fate di front dal grup classe cu la modalitât de “flipped classroom” e la sintesi traviers schemis e mapis concetuâls.  Lis insegnantis di classe a partecipin dutis dôs a un percors di formazion organizât de Universitât dai studis di Bolzan sot la vuide de ricercjadore dotore Alessandra Imperio. La formazion e je in modalitât “blended” e e previôt ancje une ricercje-azion di documentâ. Intai alegâts (al. 1 progjetazion TASC e al. 2 Diari di navigazion) al è pussibil otignî un panorame de metodologjie sperimentade. La schede di progjetazion e permet di organizâ lis lezions daûr de sucession di vot fasis che a descrivin la secuence evolutive de unitât didatiche: brainstorming, comprension dal obietîf, produzion di ideis sul argoment traviers un compit pratic, assunzion di decisions rivuart a un procès o a un prodot, aplicazion des cognossincis/abilitâts in contescj reâi o simulâts, comunicazion, autovalutazion e riflession finâl sui contignûts imparâts e sul valôr globâl dal aprendiment. | | | |
| **3) DESCRIZIONE DEL PERCORSO** | | | | | | |
| FASIS DAL LAVÔR | | | I percors atuâts de classe a àn vût come obietîf trasversâl il rûl atîf dai fruts te cognossince de storie agjide tai lûcs dal propri teritori, tacant di chei dongje: la scuele, il paîs, fin a cognossi in mût sempliç i principâi events storics leâts ai conflits mondiâi a un nivel regjonâl, nazionâl e internazionâl.  Partint des cognossincis acuisidis l’an di scuele za passât traviers la esplorazion e la cognossince de realtat teritoriâl, a ‘nd àn osservat e evidenziât lis carateristichis fisichis-gjeografichis, naturalistichis e antropichis, fin a rivâ a cognossi cierts aspiets storics.  La cognossince e je avignude midiant di spassizadis, gjitis, incuintris cun esperts, ricercjis individuâls, leturis e lavôrs in grup.  Tal percors ativât in chest an di scuele *“La vuere dopo la vuere”,* lis ativitâts davueltis a son stadis:   1. Fase preparatorie e di studi dal argoment   I arlêfs a partecipin ae preparazion de fieste dal 4 di Novembar, a fasin ricercjis sui events che a àn puartât ae prime vuere mondiâl, sul svilup de vuere in trincee e sui dramatics avigniments leâts ae disfate di Cjaurêt. A scoltin testemoneancis, leturis di parts di diaris di vuere, a osservin imagjins di reperts belics e di fotografiis di epoche. Lis insegnantis a cirin materiâi, a metin a disposizion imprescj di ricercje bibliografiche e *on line*, a organizin lis esperiencis.   1. Fase di lavôr di grup (selezion, elaborazion, riflession)   I arlêfs a rifletin sul significât de pâs e lavorant in grup a metin in evidence i aspiets in contraposizion tra vuere e pâs; lis docentis a vuidin i singui e i grups dilunc des ativitâts.   1. Fase di comunicazion ae comunitât   Cu la atenzion indreçade aes declarazions e ai impegns des nazions dal mont i arlêfs a lein e a rifletin sui documents plui impuartants che a fevelin di pâs, metintju suntune ideâl linie dal timp, tra passât, presint e futûr: la Costituzion de Republiche Taliane, la Declarazion dai dirits dal om, Agjende 2030 pal svilup sustignibil. Lis docentis a valorizin il lavôr dai singui e a favorissin la comunicazion al grup, promovint intai arlêfs ategjaments di coretece e responsabilitât, dant sigurece ai arlêfs plui debii.   1. Fase de ricercje a nivel locâl   Intune gnove dade di coinvolziment dai arlêfs che si è articolade tra Zenâr e Fevrâr 2020, la insegnante e domande ai grups di decidi cemût lâ indenant cul progjet par cognossi fats e avigniments locâi di 100 agns indaûr.   1. Inviament de ricercje   Intun *brainstorming* al ven fûr che i fruts a àn il desideri di cognossi fats e avigniments li che a àn cjapât part ative i lôr familiârs e a decidin di domandâ a cjase lôr informazions rivuart a chescj temis:   * Arbul gjenealogjic de famee fin al secul passât; * Informazions tramandadis di une gjenerazion a chê altre di avigniments sucedûts a cualchi von; * Divignince des fameis di bande dal pari e di bande de mari; * Avigniments sucedûts tal paîs, colegaments tra personis e fats storics; * Presince di reperts, fotografiis, documents.  1. Fase di organizazion dal lavôr di ricercje   I fruts a scrivin sul cuader e sul diari l’impegn che al covente di cjapâ par rivâ al obietîf e cussì podê monitorâ lis lôr ativitâts ancje in tiermins di timps di consegne. Cheste modalitât e permet, lant indenant, la autovalutazion des cognossincis e des abilitâts acuisidis. i   1. Fase di ricercje individuâl e racuelte di dâts   I arlêfs a puartin in classe lis testemoneancis che a àn dât dongje. Tancj di lôr a son maraveâts des robis che a scuvierzin e no viodin la ore di contâlis a chei altris. Cualchi arlêf insiemi cui siei gjenitôrs al telefone a parincj lontans, a cjatin fotografiis di nonos e basavons, a trascrivin lis memoriis dai familiârs sui cuaders, a puartin a scuele reperts, altris parfin a tornin in visite al paîs di divignince de famee, a van a viodi cjasis bandonadis e tai cimitieris a van a cirî lis tombis dai vons defonts. La insegnante e scolte e furnìs conseis su la organizazion dal materiâl dât dongje dai fruts. E compagne i fruts in visite ai monuments in memorie de vuere presints tal cjâf lûc.   1. Fase di comunicazion e condivision in classe   Lis informazions puartadis a scuele dai fruts plui autonoms e atîfs a coinvolzin dute la classe, intai moments destinâts ae presentazion orâl dal lavôr fat. I compagns a scoltin cun interès, a fasin domandis, a partecipin al dibatit.   1. Fase de documentazion   Il percors al scomence a rivuardâ ancje il curicul di tecnologjie: cun frecuence setemanâl i arlêfs a imparin cemût doprâ la aplicazion pes presentazions e i dispositîfs di memorie USB. Cun entusiasim a ripuartin lis informazions su la presentazion di Power Point. La mestre e furnìs istruzions gjenerâls e jutoris individuâi intant de creazion des diapositivis.   1. Fase di esposizion, coment e riflession di grup. Capî il mont di vuê, isal pussibil? Fasint lis ricercjis i arlêfs a scuvierzin che in tim di vuere cualchidun dai lôr basavons si jere inmalât cu la influence Spagnole e si tacave a fevelâ di epidemie su scjale globâl. Intal stes timp i mass media tes stessis zornadis (o sin tra Zenâr e Fevrâr 2020) a comunichin lis gnovis rivuart ae difusion globâl dal Coronavirus. I paragons tra i doi fenomens a son inevitabii. Ancjemò nissun al imagjine l’efiet e lis conseguencis de pandemie sul mont contemporani. Nissun, adult o frut, fevelant di ce che al jere sucedût un secul indaûr, tal mont puar e plen di fam di chê volte, al rive a dissegnâ il senari dramatic che la societât di cumò e à scugnût frontâ, ni che un virus al varès podût culpî i paîs siôrs e opulents, metint in zenoglon un sisteme sanitari moderni e fasint milions di muarts tant che tai timps de prime vuere mondiâl. 2. Ativitâts specifichis in lenghe furlane   Il percors di lenghe furlane al rivuarde tant lis comunicazions che la insegnante e da in classe dilunc des ativitats di routine, che moments di ûs veicolâr de lenghe. La lenghe minoritarie e veicole sei lis ativitâts tai diviers ambients di aprendiment, sei specifics contignûts trasmetûts in classe: e je lenghe dal fâ e dal imparâ. La mestre e furnìs ancje materiâi scrits in lenghe furlane. I fruts a doprin peraulis e frasis par furlan te esposizion des lôr ricercjis di front ae classe.   1. Fase de presentazion ae scuele e al comitât nazionâl CNELP   Il percors al previodeve une ativitât finâl di mostre dai lavôrs e di comunicazion al teritori locâl des ativitâts davueltis. I materiâi a saressin daspò jentrâts intun ‘repository’ curât dal CNELP a nivel nazionâl. Lis ativitâts in presince si fermin il 20 di Fevrâr. A van indenant a distance par cause dal lockdown stabilît dal guvier cun DPCM 8 di Març dal 2020. La comunicazion publiche dal percors e ven rimandade di un an: ae Rêt des scuelis di pâs a vegnin mandadis lis liniis programatichis dal progjet e ae publicazion sul sît Aghis la presentazion complessive des ativitâts. La valutazion e la autovalutazion di dut il percors e ven davuelte in timp di DAD cun gnovis modalitâts, permetint ai fruts di rifleti sui avigniments che ju àn tocjâts in maniere direte, sul significât dal distanziament, su la elaborazion des emozions e su la proiezion di pinsîrs positîfs viers l’avignî. | | | |
| **4) MATERIÂI** | | | | | | |
| MATERIÂI  DOPRÂTS | | | Imagjins fotografichis di repertori su la prime vuere mondiâl disponibilis on line.  Fotografiis digjitâls fatis de insegnante tal museu no lontan dal sacrari militâr di Cjaurêt o sacrari di Sant Antoni, un sacrari militâr talian che si cjate a Cjaurêt, in Slovenie; al ospite i cuarps di 7014 talians muarts tal timp de prime vuere mondiâl. <http://luoghi.centenario1914-1918.it/it/monumento/sacrario-di-caporetto-1200>  Informazions su la storie di Faedis gjavadis dal libri:  Mons. Piccini, Notizie storiche della parrocchia di Faedis, prima edizione. Pp. 239. Editore: AGF, Udine,1934.  Consultazion dal sît dal Comun di Faedis:  <http://www.comune.faedis.ud.it/index.php?id=147>  L’articul 11 de Costituzion spiegât di Benigni: <https://youtu.be/wtUm8mi3W34>  Agjende 2030 pal Svilup Sustignibil:  <https://progettoipazia.com/2018/03/10/lagenda-2030-spiegata-ai-bambini/> | | | |
| MATERIÂI  PRODUSÛTS | | | Al. 1 Progjetazion TASC  Al. 2 Diari di navigazion de docente  Al. 3 Schede pal ‘brainstorming’ dai arlêfs  Al. 4 Schede di autovalutazion dal lavôr di grup  Al. 5 Presentazions di Powerpoint produsudis dai arlêfs | | | |
| **5) VALUTAZION** | | | | | | |
| ASPIETS LINGUISTICS | | La lenghe doprade tai tescj e tai sîts consultâts e je chê taliane. Dut câs diviers fruts a àn intervistât nonos che a fevelavin par furlan o che a vevin vivût in piçui paîs dal Friûl.  La lenghe furlane e je stade doprade intant des jessudis tai lûcs storics dal paîs e inte osservazion des fonts storichis.  Il furlan al à ancje veicolât diviersis esperiencis pratichis, par un esempli chês di costruzion di mapis, di sintesi des riflessions in grup e di planificazion des ricercjis.  Tai lavôrs di grup i arlêfs a àn fevelât in talian par permeti la inclusion di ducj: i messaçs scrits in lenghe furlane a son stâts mediâts a tradusûts dai arlêfs di marilenghe ai compagns che no fevelin par furlan.  Dal pont di viste linguistic lis abilitâts tal dialogâ a son incrementadis, sedi in fruts che a àn modei linguistics in lenghe furlane a cjase, sedi in fruts che no son usâts a fevelâ in cheste lenghe. In ducj chescj câs però la insegnante e je ancjemò un pont di riferiment pe cognossince di struturis fonologjichis, morfologjichis e sintatichis de lenghe, tant orâl che scrite.  Si osserve la dificoltât di bande dai arlêfs tal mantignî atîf il patrimoni lessicâl imparât, jessint pôc funzionâl ae vite real tai contescj che lôr a frecuentin; comun al è il sfuarç de maiorance tal cirî di comprendi tescj in lenghe minoritarie e di vê paronance di ciertis regulis de lenghe scrite (vocâls lungjis cun acent circonflès, suns ç cj gj e altris particolaritâts scritis). | | | | |
| CONTIGNÛTS  DISSIPLINÂRS | | I contIgnûts tratâts a son stâts chei storics rivuart aes dôs vueris mondiâls. La gjeografie de regjon e je stade tratade par comprendi lis diviersis carateristichis dai teritoris che di li a vegnin lis fameis di origjin dai arlêfs.  La lenghe e je stade doprade par veicolâ lis esperiencis vivudis in famee, i temis dai dirits e de educazion ae pâs e lis notiziis di cronache.  Rispiet al percors di ricercje individual si è viodût che cualchi arlêf al à vût dificoltât a cjatâ notiziis, disint che la famee no conservave memorie di fats passâts cussì lontans. L’intervent de scuele in chest câs al à cirût di compensâ chei vueits e di mantignî l’interès e il coinvolziment simpri alts: si à cirût di interpelâ chei arlêfs tai moments de conversazion o ben a fâju rifleti daspò la presentazion fate dai compagns, soredut par svilupâ il lôr sens critic, traviers paragons cu la epoche dal dì di vuê e cu lis dibisugnis des personis di cumò.  Par no meti in evidence lis diferencis tra contribûts personâi i fruts a son stâts invidâts a visitâ la sezion de biblioteche de scuele che e à risorsis gjenerâls su la educazion ae pâs e libris cun documentazion su la storie di Faedis. Chestis risorsis a son stadis ancje implementadis de insegnante e furnidis ai arlêfs cence materiâl, in maniere che, inte ativitât cul ordenadôr, ancje chescj a vedin podût ricostruî un percors personal e origjinâl.  DAD: il curicul proponût si è distacât dal dut dal teme condutôr descrit e progjetât tal imprin, soredut parcè che la progjetazion di compits di realtât tra classis cuintis paralelis dal Istitût e à imponût la selezion dai contignûts relatîfs al teme unificant dal compit setemanâl di assegnâ.  Dut câs, tes ultimis dadis, in gracie dal vê scomençât a doprâ la aplicazion Meet di Google al è stât pussibil tornâ a cjapâ i fîi dal discors interot. Insiemi ai arlêfs a son stâts organizâts moments di scolte de lôr esperience di isolament in cjase fasint riferiment ae vite vivude dai fantacins tal timp e daspò dai events belics. L’obietîf de ativitât al è stât chel di ricostruî la sperance e di proietâ emozions e pinsîrs positîfs viers l’avignî di ogni arlêf. | | | | |
| INTERÈS PARTECIPAZION MOTIVAZION | | Dute la esperience si è svilupade cuntune fuarte motivazion di bande dai arlêfs, plui grande tal câs di chei che a àn vût il jutori dai gjenitôrs dilunc des ricercjis.  Ancje i arlêfs cun gjenitôrs forescj a àn cirût di capî la impuartance dal messaç di pâs, cjatant tai libris di storie e di contis un fîl condutôr comun cun chel dai compagns che a vevin racueltis testemoneancis diretis in famee.  Il coinvolziment dai arlêfs al è stât positîf e la lôr motivazion a partecipâ aes ativitâts proponudis e je stade une vore buine, ancje tal câs di fruts cun dificoltât di aprendiment e di relazion interpersonâl.  Lis diviersis tapis che al à vût il percors a àn rinfuarcît il spirit di grup e miorade la cognossince vicendevul dai arlêfs, ur àn permetût di esprimi aspiets de lôr personalitât e competencis intun contest di classe, ma ancje tal ambient de famee e de comunitât locâl.  Dal pont di viste dai contignûts dissiplinârs al è stât fondamentâl individuâ un nucli tematic par colegâ a chel contignûts e savês di diviersis dissiplinis: chest al à permetût il disvilup de competence di imparâ a imparâ e di rindi plui cussients i arlêfs dal rûl di ciertis competencis trasversâls tal disvilup de proprie autonomie tal studi.  Ancje lis abilitâts euristichis a son stadis stiçadis de curiositât di aprofondî cualchi argoment specific, tal rispuindi ae dibisugne di dâ rispuestis a domandis spontaniis.  I arlêfs a àn fat aprofondiments personâi doprant la rêt internet e, partint des informazions scritis in lenghe taliane a son stadis fatis traduzions e adataments orâi in lenghe furlane. | | | | |